b'\n_START_ARTICLE_\nDalyvaujamasis biud\xc5\xbeetas\n_START_SECTION_\nIstorija\n_START_PARAGRAPH_\nPats pirmasis dalyvaujamasis biud\xc5\xbeetas pasaulyje \xc4\xafvyko 1989\xc2\xa0m. Porto Alegr\xc4\x97 mieste Brazilijoje. Gyventojams, nusivylusiems prasta \xc5\xa1alies ir miesto ekonomine b\xc5\xabkle, buvo pasi\xc5\xablyta patiems dalyvauti formuojant miesto biud\xc5\xbeet\xc4\x85 bei spr\xc4\x99sti, kaip leisti miesto l\xc4\x97\xc5\xa1as. \xc5\xa0iuo metu pasaulyje yra apie 1,5 t\xc5\xabkst. dalyvaujam\xc5\xb3j\xc5\xb3 biud\xc5\xbeet\xc5\xb3._NEWLINE_Porto Alegr\xc4\x97 (~1.37 mln. gyventoj\xc5\xb3)\xc2\xa0\xe2\x80\x93 Piet\xc5\xb3 Rio Grand\xc4\x97 sostin\xc4\x97. \xc5\xa0is miestas gars\xc4\x97jo gyventoj\xc5\xb3 pajam\xc5\xb3 netolygumu, korupcija, neefektyviu i\xc5\xa1tekli\xc5\xb3 valdymu ir \xc5\xbeemu rink\xc4\x97ju dalyvavimu rinkimuose. 1989\xc2\xa0m. mero rinkimus laim\xc4\x97jo Olivio Dutra ir i\xc5\xa1karto naujasis meras inicijavo mokes\xc4\x8di\xc5\xb3 reform\xc4\x85, kuri \xc4\xafgalino savivaldyb\xc4\x99 surinkti daugiau mokes\xc4\x8di\xc5\xb3. Mokes\xc4\x8di\xc5\xb3 tarifai buvo racionalizuoti ir susieti su infliacija, o j\xc5\xb3 surinkimas tapo geriau organizuotas ir efektyvesnis. Kokios buvo mokes\xc4\x8di\xc5\xb3 reformos iliustruoja nuosavyb\xc4\x97s mokes\xc4\x8di\xc5\xb3 surinkimas\xc2\xa0\xe2\x80\x93 1990\xc2\xa0m. jie sudar\xc4\x97 ~5,8\xc2\xa0% savivaldyb\xc4\x97s biud\xc5\xbeeto, 2006\xc2\xa0m. daugiau nei 18%. Vienintel\xc4\x97 prie\xc5\xbeastis, kod\xc4\x97l tokios reformos peln\xc4\x97 visuomen\xc4\x97s palankum\xc4\x85\xc2\xa0\xe2\x80\x93 dalyvaujamojo biud\xc5\xbeeto metodika, kuria remiantis buvo didinamas surinkt\xc5\xb3 l\xc4\x97\xc5\xa1\xc5\xb3 paskirstymo skaidrumas. 1993\xc2\xa0m. Tarso Genro tapo naujuoju meru ir t\xc4\x99s\xc4\x97 prad\xc4\x97t\xc4\x85 reform\xc4\x85._NEWLINE_Porto Alegr\xc4\x97 miestas pasiek\xc4\x97 pastebim\xc5\xb3 rezultat\xc5\xb3 d\xc4\x97ka dalyvaujamojo biud\xc5\xbeeto metodo. Nuo 1989 iki 1996\xc2\xa0m. nam\xc5\xb3 \xc5\xabki\xc5\xb3, turin\xc4\x8di\xc5\xb3 geriamojo vandens tiekim\xc4\x85, skai\xc4\x8dius i\xc5\xa1augo nuo 80% iki 98%. Nuotek\xc5\xb3 tinklai i\xc5\xa1sipl\xc4\x97t\xc4\x97 nuo 46% iki 85%. Pavyzd\xc5\xbei\xc5\xb3 galima rasti daug daugiau. \xc5\xa0iuo metu Porto Alegr\xc4\x97 miestas turi auk\xc5\xa1t\xc4\x85 \xc5\xbdmogaus socialin\xc4\x97s raidos indeks\xc4\x85 (Human Development Index\xc2\xa0\xe2\x80\x93 HDI), o atlikta apklausa parod\xc4\x97, jog net 85% gyventoj\xc5\xb3 aktyviai dalyvauja dalyvaujamojo biud\xc5\xbeeto veikloje. Dalyvaujamojo biud\xc5\xbeeto praktik\xc4\x85 kaip ger\xc4\x85j\xc4\x85 patirt\xc4\xaf greitai per\xc4\x97m\xc4\x97 kiti miestai. 2006\xc2\xa0m. Piet\xc5\xb3 Amerikoje daugiau nei 1000 savivaldybi\xc5\xb3 naudojo \xc5\xa1i metod\xc4\x85. \xc5\xa0iuo metu sistema \xc4\xafsitvirtina ir Europoje. 2008\xc2\xa0m. prad\xc5\xbeioje mokslininkai suskai\xc4\x8diavo per 100 miest\xc5\xb3, naudojan\xc4\x8di\xc5\xb3 dalyvaujamojo biud\xc5\xbeeto metodik\xc4\x85.\n_START_SECTION_\nDalyvaujamojo biud\xc5\xbeeto sudarymo procesas\n_START_PARAGRAPH_\nPaprastai viskas prasideda nuo id\xc4\x97j\xc5\xb3. Gyventojai susirenka \xc4\xaf susirinkimus ir apsikei\xc4\x8dia id\xc4\x97jomis, kas jiems yra aktualu. Tai daroma internetin\xc4\x97je erdv\xc4\x97je arba organizuojami susitikimai su gyventojais. Gali b\xc5\xabti naudojamos gyventoj\xc5\xb3 apklausos. Toliau id\xc4\x97jos apjungiamos ir gyventojai bendradarbiauja sukuriant galutin\xc4\x99 prioritet\xc5\xb3 versij\xc4\x85, kuri b\xc5\xabt\xc5\xb3 tinkama rengiant biud\xc5\xbeet\xc4\x85. Tam galima naudoti elektronines priemones, pvz.\xc2\xa0\xe2\x80\x93 diskusij\xc5\xb3 forumus, socialinius tinklus. Toliau organizuojamas susitikimas d\xc4\x97l vis\xc5\xb3 prioritet\xc5\xb3 konsolidacijos viename s\xc4\x85ra\xc5\xa1e. Pabaigoje organizuojamas balsavimas.'